ธนายงเคาะราคาหุ้นเพิ่มทุน63สต.
ธนายง เคาะราคาขายหุ้น 0.63 บาท สัดส่วน 7 ต่อ 4 แจกวอร์แรนต์ ระดม 1.2 หมื่นล้านบาท สิ้นปีมาร์เก็ตแคป 6.5 หมื่นล้านบาท ใหญ่ติดหนึ่งใน 30
30 เม.ย. 2553

ธนายง เคาะราคาขายหุ้น 0.63 บาท สัดส่วน 7 ต่อ 4 แจกวอร์แรนต์ ระดม 1.2 หมื่นล้านบาท สิ้นปีมาร์เก็ตแคป 6.5 หมื่นล้านบาท ใหญ่ติดหนึ่งใน 30
นายคีรี กาญจนพาสน์ ประธานกรรมการ บริษัท ธนายง เปิดเผยว่า คณะกรรมการบริษัทมีมติอนุมัติให้การเสนอขายหุ้นเพิ่มทุนจำนวน 20,455.4 ล้านหุ้น ในราคาหุ้นละ 0.63 บาท ให้แก่ผู้ถือหุ้นที่มีชื่อถือหุ้นในทะเบียนวันที่ 14 พ.ค.นี้ ในสัดส่วน 7 หุ้นเดิมต่อ 4 หุ้นใหม่ และแถมใบสำคัญแสดงสิทธิซื้อหุ้น (วอร์แรนต์) คาดว่าจะได้รับเงินจำนวน 1.2 หมื่นล้านบาท ทั้งนี้วอร์แรนต์อายุ 3 ปี สามารถแปลงเป็นหุ้นได้ในปีที่ 2 ราคาหุ้นละ 0.70 บาท 
สำหรับกระบวนการแลกหุ้นกับบริษัท ระบบขนส่งมวลชนกรุงเทพ หรือบีทีเอส จะแล้วเสร็จในวันที่ 4 พ.ค.นี้ หลังจากนั้นเปลี่ยนชื่อเป็นบริษัท บีทีเอส กรุ๊ป โฮลดิ้งส์ (BTS) และนำหุ้นเข้าซื้อขายในตลาดหลักทรัพย์วันที่ 11 พ.ค. และย้ายหุ้นไปหมวดขนส่ง
“คาดว่าสิ้นปีนี้หุ้นจะมีมูลค่าหลักทรัพย์ตามราคาตลาด หรือมาร์เก็ตแคป ประมาณ 6.5 หมื่นล้านบาท ซึ่งใหญ่ติดอันดับหนึ่งใน 30 ทำให้บริษัทและผู้ถือหุ้นได้ประโยชน์จากความคล่องตัวในการทำธุรกิจ สภาพคล่องของหุ้นที่สูงขึ้นเพิ่มความน่าสนใจให้แก่นักลงทุนทั้งในและต่างประเทศ” นายคีรี กล่าว
สำหรับผลกระทบจากการชุมนุมทางการเมืองนั้น นายคีรี กล่าวว่า ยังไม่สามารถประเมินความเสียหายได้ทั้งหมด ซึ่งหากพิจารณาจากรายได้ตามปกติวันละเกือบ 11 ล้านบาท และวันที่ 28 เม.ย. ปิดบริการเร็วขึ้น 4 ชั่วโมง เป็น 20.00 น. มีรายได้อยู่ที่ 9.5 ล้านบาท ก็พอสำหรับการให้บริการต่อไป